google/wiki40b huggingface dataset:
Σιρίλ Σουκ

Προσωπική ζωή

Ο Σουκ γεννήθηκε στην Πράγα, της Τσεχοσλοβακίας, μέλος τσέχικης οικογένειας με παράδοση στην αντισφαίριση. Η μητέρα του, Βέρα Σούκοβα, ήταν φιναλίστ γυναικών στο Γουίμπλεντον το 1962. Ο πατέρας του "Σιρίλ Σουκ ο δεύτερος" ήταν πρόεδρος της Τσεχοσλοβακικής ομοσπονδίας αντισφαίρισης. Η αδελφή του, Έλενα Σούκοβα, επιτυχημένη αντισφαιρίστρια που συνεργάστηκε με τον Σουκ για να κερδίσει τρεις μικτούς διπλούς τίτλους Γκραντ σλαμ στη δεκαετία του 1990.
Είναι παντρεμένος με την Λένκα από το 1991, έχουν ένα γιο, τον Σιρίλ (ο τέταρτος) (γεννημένος το 1992) και μια κόρη την Ναταλί Μία (γεννημένη το 1996).

Καριέρα

Το 1985 ο Σουκ συνεργάστηκε με τον Πετρ Κόρντα για να κερδίσει τον τίτλο του διπλού στο Γαλλικό Όπεν.
Ο Σουκ διεκδίκησε το πρώτο του Γκραντ σλαμ μεικτό διπλό τίτλο το 1991 στο Γαλλικό όπεν, όπου συνεργάστηκε με την αδερφή Έλενα. Το 1992 συνεργάστηκε με τη Λαρίσα Σαβτσένκο Νάιλαντ για να κερδίσει τον τίτλο του μικτού διπλού Γουίμπλεντον. Συνέχισε να κερδίζει στο Γουίμπλεντον άλλες δύο φορές την με συμπαίκτρια την αδελφή του Έλενα. Το 1998 συνεργάστηκε με την Σάντον Στολ για να κερδίσει τον τίτλο στο διπλό μεικτό του Αμερικανικού όπεν. Έχει κατακτήσει έξι πρωταθλήματα της "ATP World Doubles", πάντα στα διπλά, το 1991, 1992, 1993, 1994, 1995 και το 1996.
Έφτασε στο νούμερο 7 στα διπλά στον κόσμο το 1994, στα απλά, η καριέρα του έφτασε σε υψηλό βαθμό το Νο 180 το 1988.
Ο Σουκ από το 1992 έως το 2003 έχει αγωνιστεί σε 6 διοργανώσεις του κυπέλλου Ντέιβις, το 1992 για την Τσεχοσλοβακία και τις υπόλοιπες για την Τσεχία, έχει ρεκόρ 6 νίκες και 4 ήττες. Το 2003 ήταν ο αρχηγός της ομάδας.
Σελεμλί

Πληθυσμός

Σύμφωνα με την απογραφή του 2002, το χωριό είχε συνολικά 327 κατοίκους, εκ των οποίων 292 δήλωσαν πως είναι Σέρβοι, ενώ οι υπόλοιποι 35, Σλαβομακεδόνες.
Χέρμπερτ φον Κάραγιαν

Καταγωγή

Ο Κάραγιαν ήταν ο γιος μιας οικογένειας ελληνικής καταγωγής από το Σάλτσμπουργκ. Ο προπάππος του, Γεώργιος Ιωάννης Καραγιάννης, γεννήθηκε στην Κοζάνη και έφυγε για τη Βιέννη το 1767, λόγω της τουρκοκρατίας, και τελικά κατέληξε στο Κέμνιτς του τότε Εκλεκτοράτου της Σαξωνίας. Ο γιος του Θεόδωρος εργάστηκε στη βιομηχανία υφασμάτων της Σαξωνίας και τιμήθηκε από τον Φρειδερίκο-Αύγουστο Α΄ την 1 Ιουνίου 1792 με την αποδοχή του στην τάξη των ευγενών. Aπό τότε υπάρχει το «von» στο όνομα της οικογενείας, το οποίο αργότερα έγινε Κάραγιαν. 
Στις 11 Ιουλίου 1869, μετά την μετοίκησή του στην Αυστρία, ο Θεόδωρος φον Κάραγιαν πήρε και τον τίτλο του Ιππότη (Ritter), ο οποίος επίσης μεταδόθηκε κληρονομικώς. Οι παραδοσιακοί βιογράφοι απέδιδαν σλοβακική και σερβική καταγωγή ή απλώς σλαβική καταγωγή στη μητέρα του, ωστόσο, η μητέρα του, μέσω του παππού του ο οποίος γεννήθηκε στο Μοϊστράνα στο δουκάτο της Καρνιόλας (στην σημερινή Σλοβενία), ήταν Σλοβένα. Έτσι, ο Κάραγιαν συσχετιζόταν με τον αυστριακό συνθέτη σλοβενικής καταγωγής Χούγκο Βολφ. Οι γονείς του ήταν η Μάρτα φον Κάραγιαν και ο Ερνστ φον Κάραγιαν. Πιθανολογείται ότι ο Κάραγιαν ήξερε μερικά σλοβένικα.

Βιογραφία

Ο Κάραγιαν γεννήθηκε στο Σάλτσμπουργκ ως Χέριμπερτ Ρίτερ φον Κάραγιαν. Από το 1916 ως το 1926 σπούδασε στο Mozarteum στο Σάλτσμπουργκ. Το 1929 διηύθυνε τη «Σαλώμη» στο Festspielhaus του Σάλτσμπουργκ, και από το 1929 ως το 1934 ήταν ο πρώτος Καπελμάιστερ στο Στάντεατερ στο Ουλμ της Βάδης-Βυρτεμβέργης. Το 1933 έκανε την έναρξη διεύθυνσής του στο Φεστιβάλ του Σάλτσμπουργκ με τη σκηνή της «Walpurgisnacht» στην παραγωγή του Φάουστ υπό τον Μαξ Ράιναχαρτ. Το επόμενο έτος, και πάλι στο Σάλτσμπουργκ, διεύθυνε την Φιλαρμονική Ορχήστρα Βιέννης για πρώτη φορά, και από το 1934 ως το 1941, ήταν διευθυντής στην όπερα του Άαχεν της Γερμανίας. Τον Μάρτιο του 1935 δόθηκε μια σημαντική ώθηση στη σταδιοδρομία του, όταν υπέβαλε αίτηση για την ιδιότητα μέλους στο ναζιστικό κόμμα. Το ίδιο έτος, ο Κάραγιαν διορίστηκε ως νεώτερος «Generalmusikdirektor» της Γερμανίας στο αστικό θέατρο του Άαχεν. Σημείωσε σημαντική επιτυχία με την διεύθυνση της όπερας «Τριστάνος και Ιζόλδη» του Ρίχαρντ Βάγκνερ. Το 1946 ο Κάραγιαν έδωσε την πρώτη μεταπολεμική συναυλία του στη Βιέννη με τη Φιλαρμονική Ορχήστρα Βιέννης, αλλά του απαγορεύθηκε να διευθύνει περαιτέρω τις δραστηριότητές της από τις ρωσικές αρχές (όπως και η Γερμανία, έτσι και η Αυστρία είχε διαιρεθεί σε τέσσερις τομείς κατοχής - ένα γαλλικό, ένα αμερικανικό, ένα σοβιετικό και ένα βρετανικό τομέα κατοχής, ενώ η Βιέννη είχε διαιρεθεί σε τέσσερις τομείς) λόγω του ναζιστικού παρελθόντος του. Το 1948 έγινε καλλιτεχνικός διευθυντής της Gesellschaft der Musikfreunde στην Βιέννη. Διηύθυνε επίσης στη Σκάλα στο Μιλάνο. Το 1955 διορίστηκε διευθυντής μουσικής στην Φιλαρμονική Ορχήστρα του Βερολίνου ως διάδοχος του Βίλχελμ Φούρτβενγκλερ. Από το 1956 ως το 1964, ήταν καλλιτεχνικός διευθυντής της Κρατικής όπερας της Βιέννης. Επίσης είναι ο εμπνευστής του Πασχαλινού Φεστιβάλ του Σάλτσμπουργκ.
Νέρολι

Το έλαιο νέρολι ή άλλως έλαιο νερολί (Neroli oil) ή συνηθέστερα χωρίς το «έλαιο», το νέρολι ή νερολί, είναι αιθέριο έλαιο το οποίο παράγεται από τον ανθό της Νεραντζιάς (Citrus aurantium υποείδος amara ή Bigaradia). Η ευωδία του είναι γλυκιά, μελωμένη και κάπως μεταλλική, με πράσινες και πικάντικες όψεις. Το άνθος πορτοκαλιάς, εξάγεται επίσης από το ίδιο άνθος και τα δύο εκχυλίσματα χρησιμοποιούνται ευρέως στην αρωματοποιΐα. Το άνθος πορτοκαλιάς, μπορεί να περιγραφεί πως μυρίζει πιο γλυκά, πιο ζεστά και πιο λουλουδάτα απ' ό,τι το νέρολι. Η διαφορά μεταξύ του πώς μυρίζουν το νέρολι και τα άνθη πορτοκαλιάς και γιατί αναφέρονται με διαφορετικά ονόματα, είναι το αποτέλεσμα της διαδικασίας εκχύλισης που χρησιμοποιείται ώστε να ληφθεί το έλαιο από τα άνθη. Το νέρολι εκχυλίζεται δι' αποστάξεως μεθ' υδρατμών και τα άνθη πορτοκαλιάς εκχυλίζονται μέσω μιας διαδικασίας enfleurage.

Παραγωγή

Τα άνθη συλλέγονται, συνήθως με το χέρι, στα τέλη Απριλίου με αρχές Μαΐου. Το έλαιο εκχυλίζεται μέσω της προσεκτικής απόσταξης του ατμού.

Ιστορία

Μέχρι το τέλος του 17ου αιώνα, η Anne Marie Orsini, δούκισσα του Bracciano και πριγκίπισσα της Nerola, Ιταλία, εισήγαγε το αιθέριο έλαιο της νεραντζιάς ως ένα μοντέρνο άρωμα, χρησιμοποιώντας το για τον αρωματισμό των γαντιών καθώς και του μπάνιου της. Έκτοτε, προκειμένου να περιγραφεί αυτό το μύρο, χρησιμοποιείται ο όρος «νέρολι». Το νέρολι έχει ένα αναζωογονητικό και διακριτικό, πικάντικο άρωμα με γλυκές λουλουδένιες νότες.

Χρήση

Στην αρωματοποιία, είναι από τα πιο ευρέως χρησιμοποιούμενα έλαια ανθέων. Πρόκειται για μη τοξική, μη ερεθιστική, μη ευαισθητοποιητική, μη φωτοτοξική ουσία. Δένει καλά με οποιοδήποτε έλαιο εσπεριδοειδούς, διάφορα λουλουδάτα απόλυτα (absolutes) και τα περισσότερα από τα διαθέσιμα στην αγορά, συνθετικά συστατικά. Το έλαιο νέρολι είναι κλασικό στοιχείο στο σχεδιασμό αρωμάτων και ένα από τα πιο συχνά χρησιμοποιούμενα στη βιομηχανία.
Έχει επίσης μια περιορισμένη χρήση σε αρωματικές ύλες. Το έλαιο νέρολι, φέρεται να είναι ένα από τα συστατικά της καλά φυλαγμένης μυστικής συνταγής του αναψυκτικού Coca-Cola. Είναι μια αρωματική ουσία συνταγών κόλα ανοικτής πηγής, αν και μερικές παραλλαγές θεωρούνται ως προαιρετικές, λόγω του υψηλού τους κόστους.
Σπύρος Καλοδίκης

Νεανικά χρόνια

Ο Σπύρος Καλοδίκης γεννήθηκε στους Παξούς το 1900 και ήταν το έκτο από τα εννιά παιδιά του Παπα-Νίκου Καλοδίκη. Σε νεαρή ηλικία εγκαταστάθηκε στην Κέρκυρα όπου δούλεψε ως λιμενεργάτης και ήρθε σε επαφή με την κομμουνιστική ιδεολογία την οποία ασπάστηκε και έγινε μέλος του ΚΚΕ. Στη συνέχεια μετέβη στην Αθήνα όπου εντάχθηκε Κομμουνιστική Οργάνωση Αθήνας (ΚΟΑ) ως μέλος της Επιτροπής Πόλης.

Διώξεις από τη Δικτατορία Μεταξά

Κατά τη διάρκεια της μεταξικής δικτατορίας συνελήφθη στις 16 Απριλίου 1938 και φυλακίστηκε στην Ακροναυπλία. Το 1939 μεταφέρθηκε σαν φυματικός στο σανατόριο Πέτρας Ολύμπου, κι από εκεί στον Αϊ-Στράτη. Τον Ιούλιο του 1940 δραπέτευσε από τον Αϊ-Στράτη και ήρθε στην Αθήνα.
Την περίοδο εκείνη υπήρχαν δύο καθοδηγήσεις του ΚΚΕ: η λεγόμενη Παλιά Κεντρική Επιτροπή υπό τους Πλουμπίδη-Κτιστάκη-Παπαγιάννη και η ελεγχόμενη από την Ασφάλεια Προσωρινή Διοίκηση που αντάλλασσαν συνεχώς κατηγορίες μεταξύ τους για «χαφιεδισμό». Ο Καλοδίκης εντάχθηκε αρχικά στην ΠΚΕ, αλλά με σύσταση της Ακροναυπλίας αποχώρησε και προσέγγισε την ΠΔ. Δεν προσχώρησε όμως στην ΠΔ και κατόπιν νεώτερης εντολής που έλαβε από την Ακροναυπλία (η οποία είχε αντιληφθεί το ρόλο της ΠΔ) κατήγγειλε τον ρόλο της και προσπάθησε να ανασυγκροτήσει την ΚΟΑ, ανεξάρτητα από τις δύο καθοδηγήσεις. Ο Καλοδίκης κατόρθωσε να οργανώσει μερικά ασύνδετα μέλη του ΚΚΕ στην Ανεξάρτητη Κομμουνιστική Οργάνωση Αθήνας (ΑΚΟΑ).
Στα τέλη καλοκαιριού του 1941 προσχώρησε μαζί με την ΑΚΟΑ στο ανασυγκροτημένο κόμμα υπό την καθοδήγηση της Νέας Κεντρικής Επιτροπής που συγκροτήθηκε τον Ιούλιο του 1941 από στελέχη του ΚΚΕ που απέδρασαν από τους τόπους κράτησής τους.

Κατοχή-Αντίσταση

Στην Κατοχή που ακολούθησε έγινε οργανωτικός γραμματέας της Επιτροπής Πόλης της ΚΟΑ Αθήνας και τον Δεκέμβρη του 1942 εκλέχτηκε από τη Β' Πανελλαδική Συνδιάσκεψη του ΚΚΕ μέλος της Κεντρικής Επιτροπής.
Όλη την περίοδο της Κατοχής δούλεψε στην Αθήνα για την ενίσχυση του αντιστασιακού κινήματος και ήταν από τους οργανωτές σε όλες τις διαδηλώσεις, τις απεργίες και τα συλλαλητήρια που έγιναν στην Κατοχή. Στα Δεκεμβριανά έλαβε μέρος και ήταν ο πολιτικός υπεύθυνος της επιχείρησης για την τοποθέτηση των εκρηκτικών στα θεμέλια του ξενοδοχείου "Μεγάλη Βρετανία". Επίσης ήταν αυτός που ματαίωσε την πυροδότηση των εκρηκτικών, κατόπιν εντολής του ΠΓ του ΚΚΕ, γιατί στο ξενοδοχείο είχε εγκατασταθεί ο βρεττανός πρωθυπουργός Τσώρτσιλ.

Μετά τη Βάρκιζα και η δολοφονία του

Μετά το 7ο Συνέδριο του ΚΚΕ (Οκτώβριος 1945) και προς τα τέλη του 1945 στάλθηκε στη Θεσσαλία σαν μέλος του Γραφείου Περιοχής, γραμματέας του Βόλου και έπειτα της Λάρισας. Στις 24 του Νοεμβρίου του 1947 τον πυροβόλησαν και τον τραυμάτισαν βαριά σε δρόμο της Λάρισας παρακρατικοί. Πέθανε την επόμενη μέρα στο νοσοκομείο της Λάρισας που είχε μεταφερθεί.
Σπυρίδων Βεντούρας

Βιογραφία

Ο Σπυρίδων Βεντούρας σπούδασε ζωγραφική στην Ακαδημία Καλών Τεχνών της Βενετίας. 
Υπήρξε κυρίως αγιογράφος και προσωπογράφος. Πέθανε στην Λευκάδα το 1835.
NGC 6285

Ο NGC 6285 είναι σπειροειδής γαλαξίας στον αστερισμό Δράκοντα. Κατατάσσεται ως S0-a στο σχήμα μορφολογικής ταξινόμησης και τον ανακάλυψε ο Αμερικανός αστρονόμος Λιούις Α. Σουίφτ (Lewis A. Swift) το 1886. Ο NGC 6285 απέχει περίπου 285 εκατομμύρια έτη φωτός από το Ηλιακό Σύστημα. Μαζί με τον NGC 6286 σχηματίζουν ζεύγος αλληλεπιδρώντων γαλαξιών, που καταγράφεται στον Άτλαντα των ιδιόμορφων γαλαξιών ως Arp 293.
Φάτνη

Η φάντη ή το παχνί είναι μια κατασκευή η οποία χρησιμοποιείται για το τάισμα των ζώων. Η δεξαμενή τροφοδοσίας είναι ένα ορθογώνιο κιβώτιο που είναι κατασκευασμένο είτε από ξύλο, είτε από πέτρα, είτε από μέταλλο είτε από πλαστικό.
Τα παχνιά χρησιμοποιούνται κυρίως στην κτηνοτροφία. Βρίσκονται σε στάβλους και αγροκτήματα.

Χριστιανικό σύμβολο

Η φάντη είναι ένα χριστιννιανικό σύμβολο, το οποίο σχετίζεται με την Φάτνη της Γεννήσεως, όπου η Παναγία και ο Ιωσήφ αναγκάζονται να μείνουν σε ένα χώρο για ζώα αντί σε ξενώνα, και χρησιμοποιούν μια φάτνη ως πρόχειρη κούνια για τον νεογέννητο Χριστό.(Κατά Λουκάν Ευαγγέλιον 2:7).
Μενέλαος

Στον Τρωικό Πόλεμο

Ενώ βρισκόταν στην Κρήτη, ο Μενέλαος πληροφορήθηκε από την Ίριδα ότι ο Πάρις είχε αρπάξει την Ωραία Ελένη και είχε φύγει. Τότε επέστρεψε αμέσως στη Σπάρτη και ζήτησε τη βοήθεια άλλων βασιλιάδων της Ελλάδας, με πρώτο τον Νέστορα. Μετά πήγε στους Δελφούς για οδηγίες. Εκεί διατάχθηκε να προσφέρει στην «Αθηνά Πρόνοια» το περιδέραιο που είχε κάποτε προσφέρει η Αφροδίτη στην Ελένη. Ακολούθησε η εκστρατεία των Ελλήνων στην Τροία για την Ωραία Ελένη, που οδήγησε στον Τρωικό Πόλεμο.
Ο ίδιος ο Μενέλαος πήρε μέρος στην εκστρατεία με εξήντα πλοία, αλλά δεν έγινε ο γενικός αρχηγός της εξαιτίας του ήπιου χαρακτήρα του, οπότε η αρχηγία πέρασε στον βίαιο αδελφό του, τον Αγαμέμνονα.
Μόλις οι Έλληνες αποβιβάσθηκαν στην Τροία, ο Μενέλαος και ο Οδυσσέας πήγαν πρώτα στην πόλη για να ζητήσουν πίσω την Ελένη, αλλά και τους θησαυρούς που είχε αρπάξει ο Πάρις από το ανάκτορο του Μενελάου, ώστε η διαφορά να διακανονιστεί ειρηνικά. Τους υποδέχθηκε ο Αντήνορας και τους παρουσίασε στην τρωική συνέλευση. Ο Πάρις όμως με την παράταξή του αρνήθηκε τις προτάσεις τους. Ο Μενέλαος μονομάχησε με τον Πάρι και τον τραυμάτισε σοβαρά, αλλά τραυματίσθηκε και ο ίδιος ελαφρά από τον Πάνδαρο.
Στις πολλές και σκληρές μάχες του Τρωικού Πολέμου βρήκαν τον θάνατο από τα χέρια του Μενέλαου οι Σκαμάνδριος, Πείσανδρος, Υπερήνορας, Δόλοπας και Θόαντας, ενώ τραυματίσθηκε ο Έλενος. Ο Μενέλαος επίσης βγήκε πρώτος στη μάχη για το σώμα του Πάτροκλου και σκότωσε τον Εύφορβο. Ο Μενέλαος έλαβε μέρος στους ταφικούς αγώνες στη μνήμη του Πάτροκλου.
Ο Μενέλαος ήταν ένας από εκείνους που κρύφτηκαν μέσα στον Δούρειο Ίππο. Στην άλωση της Τροίας έτρεξε στο σπίτι του Δηιφόβου, όπου βρισκόταν η Ελένη, σκότωσε τον Δηίφοβο και έσυρε την Ελένη από τα μαλλιά μέχρι τα ελληνικά πλοία. Σύμφωνα όμως με άλλη παράδοση, η Ελένη κατέφυγε στον οικιακό βωμό και, ενώ ο Μενέλαος ήθελε αρχικά να τη σκοτώσει, συμφιλιώθηκε τελικά μαζί της με τη βοήθεια των θεών.
Πρωτάθλημα χειροσφαίρισης Α1 εθνικής κατηγορίας ανδρών 2001-2002

Το πρωτάθλημα χάντμπολ ανδρών της περιόδου 2001−2002 έγινε με τη συμμετοχή 12 ομάδων. Πρωταθλήτρια ομάδα αναδείχθηκε ο Πανελλήνιος, ενώ στην Α2 υποβιβάστηκαν ο Λεωνίδας Αγίων Αναργύρων και τα Βριλήσσια.

Πλέι οφ

Στους προημιτελικούς μεταφέρθηκαν οι βαθμοί από τα παιχνίδια των ομάδων στην κανονική περίοδο και η πρόκριση κρίθηκε στους 5 και 6 βαθμούς. Στους υπόλοιπους αγώνες και στα πλέι άουτ οι σειρές κρίθηκαν στις δύο νίκες (τρεις στον τελικό).

Προημιτελικοί

Στους προημιτελικούς, οι ομάδες μετέφεραν τους βαθμούς από τα μεταξύ τους παιχνίδια στην κανονική περίοδο. Για την πρόκριση, μια ομάδα χρειαζόταν να φτάσει πρώτη στους πέντε ή έξι βαθμούς.

Θέσεις 3−4

Γ.Α.Σ. Κιλκίς − Φίλιππος Βέροιας 1−2

Θέσεις 5−6

Σ.Α. Κολλεγίου Αθηνών − Ιωνικός Ν.Φ. 1−2
Εθνική Τρινιντάντ και Τομπάγκο (ποδόσφαιρο ανδρών)

Η εθνική ομάδα ποδοσφαίρου του Τρινιντάντ και Τομπάγκο εκπροσωπεί το Τρινιντάντ και Τομπάγκο σε διεθνείς ποδοσφαιρικές διοργανώσεις. Τελεί υπό τον έλεγχο της Ποδοσφαιρικής Ομοσπονδίας Τρινιντάντ και Τομπάγκο (TTFA). Το Τρινιντάντ και Τομπάγκο αγωνίζεται σε διοργανώσεις της CONCACAF και της CFU.

Παγκόσμιο Κύπελλο

Η εθνική ομάδα του Τρινιντάντ και Τομπάγκο έχει αγωνιστεί στο Παγκόσμιο Κύπελλο της FIFA. Η μοναδική φορά, κατά την οποία οι Soca Warriors κατάφεραν να προκριθούν σε τελική φάση Παγκοσμίου Κυπέλλου, ήταν το 2006, αφού επικράτησαν στους δύο διηπειρωτικούς αγώνες μπαράζ (CONCAFAF / AFC), εναντίον του Μπαχρέιν με συνολικό σκορ 2-1.

Διοργανώσεις CONCACAF

Η ομάδα κατάφερε να προκριθεί στο Γκολντ Καπ οκτώ φορές, σημειώνοντας την καλύτερή της επιδόση το 2000, αφού έφθασε στα ημιτελικά, τερματίζοντας στην 3η θέση.

Διοργανώσεις CFU

Η εθνική ομάδα του Τρινιντάντ και Τομπάγκο έχει γνωρίσει μεγάλη επιτυχία στο Κύπελλο Καραϊβικής, έχοντας κατακτήσει οκτώ φορές το κύπελλο και ήταν φιναλίστ σε τέσσερις περιπτώσεις.

Στατιστικά

Η υψηλότερη θέση στην Παγκόσμια κατάταξη της FIFA ήταν η 25η τον Ιούνιο του 2001, ενώ η χαμηλότερη ήταν η 106η τον Οκτώβριο του 2010.
Τεστ εγκυμοσύνης

Το τεστ εγκυμοσύνης είναι ένα γρήγορο τεστ με το οποίο η γυναίκα μαθαίνει αν είναι έγκυος ή όχι. Το τεστ αυτό πωλείται και στα φαρμακεία. Κάποιες φορές το τεστ μπορεί να δείξει λάθος αποτέλεσμα για αυτό πρέπει να γίνει επιβεβαίωση από γυναικολόγο. Τα τεστ αυτά βασίζονται στην ανίχνευση χημικών ουσιών (δεικτών) που σχετίζονται με την εγκυμοσύνη, ουσίες που βρίσκονται στα ούρα και το αίμα. Ο πρώτος τέτοιος δείκτης που χρησιμοποιήθηκε ήταν η ανθρώπινη χωριακή γοναδοτροπίνη (human chorionic gonadotropin - hCG) που ανακαλύφθηκε το 1930. Τεστ οικιακής χρήσεως είναι διαθέσιμα από τη δεκαετία του 1970.
Μεγάλη Κομόρα

Η Μεγάλη Κομόρα (Grande Comore) (επίσημη ονομασία Ngazidja και γνωστή ως Ngasidja) είναι νησί στον Ινδικό Ωκεανό, στα ανοικτά των ακτών της Αφρικής. Αποτελεί το μεγαλύτερο νησί του κράτους Κομόρες. Οι περισσότεροι από τους κατοίκους ανήκουν στην εθνότητα των Κομοριανών. Ο πληθυσμός της το 2006 ήταν γύρω στους 316.600 κατοίκους. Πρωτεύουσα του νησιού είναι το Μορονί, που αποτελεί επίσης την εθνική πρωτεύουσα. Σύμφωνα με το Σύνταγμα του 2002, κυβερνάται από έναν εκλεγμένο Πρόεδρο, όπως και τα άλλα νησιά με την ομοσπονδιακή κυβέρνηση να έχει πολύ περιορισμένες εξουσίες.

Ιστορική αναδρομή

Επί πολλούς αιώνες, η Μεγάλη Κομόρα ήταν χωρισμένη σε δεκάδες σουλτανάτα, μεταξύ των οποίων τα Μπαμπάο, Ιτσάντρα, Μιτσαμιχούλι, Μπατζίνι, Χάμπου, Ουασίλι, Χαμάχαμε, Μπούντε, Χάμβου και ΛαΝτόμπ. Οι σουλτάνοι ήταν επίσης γνωστοί ως falmes. 
To 1886 ο κυβερνήτης του Bambao, Σαΐντι Αλί ιμπν Σαΐντι Ομάρ, ένωσε τα σουλτανάτα της Μεγάλης Κομόρας και ιδρύθηκε ένα κράτος, η Njazidja, με τα υπόλοιπα σουλτανάτα να παραμένουν αυτόνομα. Τον ίδιο χρόνο η Γαλλία εγκαθίδρυσε προτεκτοράτο στο νησί. Το 1893 ο Σαΐντι Αλί εξορίστηκε. Το νησί προσαρτήθηκε από τους Γάλλους το 1911 και τα σουλτανάτα καταργήθηκαν. Η Μεγάλη Κομόρα ενώθηκε με το Ανζουάν και το Μοελί και συστάθηκε η Ομοσπονδία των Κομόρων, το 1975.
Το 1997 το κράτος Κομόρες άρχισε να παραπαίει, με την απόσχιση δύο νησιών, του Ανζουάν και του Μοελί. Η Μεγάλη Κομόρα ήταν το μοναδικό νησί που παρέμεινε υπό ομοσπονδιακό έλεγχο. Ως το 2002, όμως, η Μεγάλη Κομόρα επανενώθηκε με τα άλλα νησιά υπό ένα νέο Σύνταγμα. Πρόεδρος της Μεγάλης Κομόρας εξελέγη τον Μάιο του 2002 ο Αμπντού Σουλέ Ελμπάκ με ποσοστό μόλις 17% των ψήφων από τον πρώτο γύρο. Στο δεύτερο γύρο πήρε 60% και παρέμεινε στο αξίωμα ως τη διεξαγωγή νέων εκλογών, τον Ιούνιο του 2007. Στις εκλογές εκείνες εξελέγη πρόεδρος ο Μοχάμεντ Αμπντουλγουαχάμπ, ο οποίος στις 23 Μαΐου 2009 ορκίστηκε στο αξίωμα του  Κυβερνήτη. Στις 23 Μαΐου 2011 νέος κυβερνήτης ανέλαβε ο  Μουινί Μπαρακά Σαΐντ Σοϊλιχί (Mouigni Baraka Said Soilihi). Έπειτα από τις εκλογές του 2016 νέος κυβερνήτης εξελέγη ο Χασανί Χαμαντί, ο οποίος ορκίστηκε στις 23 Μαΐου.

2019

Καθώς ήταν υποψήφιος ξανά για τις επόμενες προεδρικές εκλογές, ο κυβερνήτης Ασανί Αμαντί έλαβε άδεια σύμφωνα με το Σύνταγμα και αντικαταστάθηκε προσωρινά από τον Αμπντουραχίμ Σαΐντ Μπακάρ στις 13 Φεβρουαρίου 2019. Κυβερνήτρια  εξελέγη η Μουντίν Σιτί Φαρουατά, η οποία ανέλαβε καθήκοντα στις 23 Μαΐου 2019.
Αντόνιο ντι Ολιβέιρα Σαλαζάρ

Η ζωή του

Γόνος αγροτικής οικογένειας, ο Σαλαζάρ εξελίχθηκε στον υπ' αριθμόν ένα οικονομολόγο της χώρας. Το 1928, το ήδη δικτατορικό καθεστώς της Πορτογαλίας τού προσέφερε το υπουργείο Οικονομικών με απεριόριστες εξουσίες στον τομέα ευθύνης του, ελπίζοντας ότι θα καταφέρει να βάλει τάξη στην τραγική κατάσταση των δημόσιων οικονομικών. Ακολουθώντας πολιτική σκληρής λιτότητας ο Σαλαζάρ πέτυχε το στόχο του και το 1932 διορίστηκε πρωθυπουργός από το στρατηγό Καρμόνα. Την επόμενη χρονιά, ο παντοδύναμος πλέον Σαλαζάρ κήρυξε το "Estado Novo" (Νέο Κράτος), ένα κράμα μουσολινικής "Νέας Τάξης" και αυστηρού καθολικισμού, καταργώντας τα κόμματα. Στο Β΄ Παγκόσμιο Πόλεμο, διατήρησε την ουδετερότητα της Πορτογαλίας, αν και το 1943 πρόσφερε κάποιες διευκολύνσεις στο συμμαχικό ναυτικό στον Ατλαντικό, κερδίζοντας ανέξοδα μια θέση στο στρατόπεδο των νικητών. Ισόβιος εργένης, εξαιρετικά λιτός στην προσωπική του ζωή, ο Σαλαζάρ ήταν πολύ φειδωλός σε δημόσιες εμφανίσεις και διεθνείς συναντήσεις. Δεν ταξίδευε παρά μόνο στη Μαδρίτη για να συσφίξει τις σχέσεις του με το γεωγραφικά και ιδεολογικά γείτονά του Φρανθίσκο Φράνκο. Το 1968, μια σοβαρή εγχείρηση στο κεφάλι τον άφησε διανοητικά ανάπηρο, και διάδοχός του ανέλαβε ο Μαρσέλο Καετάνο -κάτι που δεν έμαθε ποτέ ο Σαλαζάρ, ο οποίος, μέχρι τις τελευταίες του στιγμές, πίστευε ότι εξακολουθούσε να είναι ο απόλυτος άρχων της Πορτογαλίας. Πέθανε σε ηλικία 81 ετών στις 27 Ιουλίου του 1970, όντας ο πολιτικά μακροβιότερος δικτάτορας του 20ού αιώνα.
Μέρλιν (κύκλος 1)

Ο Κύκλος ένα του Μέρλιν, μια Βρετανική τηλεοπτική σειρά φαντασίας, ξεκίνησε στις 20 Σεπτεμβρίου του 2008 και έληξε στις 13 Δεκεμβρίου του 2008. Τα μόνιμα μέλη του καστ του πρώτου κύκλου περιλαμβάνουν τους Κόλιν Μόργκαν, Μπράντλεϊ Τζέιμς, Κέιτι ΜακΓκράθ, Έιντζελ Κόλμπι, Άντονι Χεντ, Ρίτσαρντ Γουίλσον, και Τζον Χερτ ως τη φωνή του Μέγα Δράκου. Ο πρώτος κύκλος αποτελείται από δεκατρία επεισόδια και κατά μέσο όρο 7.15 εκατομμύρια στην πρεμιέρα με 6.27 στο φινάλε της σειράς και 82.19 εκατομμύρια θεατές σε όλα τα επεισόδια του πρώτου κύκλου.
Πριν από το φινάλε της σειράς, το BBC επιβεβαίωσε ότι η σειρά θα ανανεωθεί για τον δεύτερο κύκλο, με τους ίδιους κύριους χαρακτήρες και άλλο ένα σύνολο επίσημων προσκεκλημένων. Ο Κύκλος δύο έκανε πρεμιέρα στις 19 Σεπτεμβρίου, 2009.

Πλοκή

Ο νεαρός Μέρλιν είναι ένας έφηβος, που ανακαλύπτει και στη συνέχεια μαθαίνει να ελέγχει το χάρισμά του στη μαγεία. Ο Μάγιστρος Γάιος, ο πολυμαθής γιατρός της αυλής του Ούθερ Πεντράγκον στον οποίο έχει ανατεθεί ως ταπεινός ακόλουθος, τον διδάσκει ιατρική, εκπαιδεύει την αυτοδιδασκαλία του στη μαγεία και τον προειδοποιεί για την διεφθαρμένη απέχθεια του Ούθερ για τη μαγεία. Ο Μέρλιν γίνεται υπηρέτης του ευγενή αλλά απερίσκεπτου διάδοχου του θρόνου, του Άρθουρ, του οποίου το πεπρωμένο συνδέεται με του Μέρλιν.
Κάμα Σούτρα

Ονομασία

Σούτρας είναι μια ομάδα κειμένων που συντάχθηκαν ύστερα από την σύνταξη των Βεδών. Περιλαμβάνουν οδηγίες και αφορισμούς πάνω σε πρακτικά ζητήματα, οικονομικά, πολιτικά, οικογενειακά, ερωτικά και δύσκολα θα μπορούσαν να χαρακτηριστούν θρησκευτικά κείμενα. Το πρώτο συνθετικό Κάμα είναι η ονομασία της θεότητας Κάμα γιου του Βισνού και της  Λάξμι.Ο Κάμα προσωποποιεί τον ερωτικό πόθο.
Χαρακτηρίζεται ως αφοριστικό,  η φύση του κειμένου τεχνική και ο τόνος του  διδακτικός
1-89

Χρόνος συγγραφής

Η συγγραφή του τοποθετείται ανάμεσα στον 3ο και 4ο αιώνα μ.Χ.

Συντάκτης

Αποδίδεται στον  Βατσγιάνα για τον οποίο δεν έχουμε πολλές πληροφορίες.

Σκοπός σύνταξης

Σκοπός είναι να τονώσει τις απονεκρωμένες σχέσεις των ζευγαριών που έχουν παντρευτεί από συνοικέσιο, μια και πολλά γνωρίζονταν για πρώτη φορά την ημέρα του γάμου τους. Όχι να διεγείρει αλλά να διδάξει.

Θρησκευτική σημασία

Αποτυπώνει την σημασία που οι  Ινδουϊστές  δίνουν στον έρωτα, στην  γενετήσια πράξη που συνεχίζει την Δημιουργία Το σεξουαλικό στοιχείο είναι διάχυτο στην ποίηση και την εικονογραφία των Ινδών.

Κοινωνιολογική ερμηνεία προέλευσης των κειμένων

Το σύστημα των Καστών επέβαλε αυστηρά  πλαίσια εύρεσης συζύγου καθώς και ο για μεγάλο χρονικό διάστημα εγκλεισμός της γυναίκας μέσα στο σπίτι , εξαφάνιζε κάθε προσωπικό συναίσθημα, έκανε τη ζωή του αντρόγυνου  πληκτική και αφόρητη. Έτσι η τόνωση αναζητούνταν στην πανάρχαιη τέχνη της ιεροδούλου 
Ινδολόγοι θεωρούν πως η κανονάρχηση του σεξ εντάσσεται στην περί Ντάρμα  άποψη των Ινδών: γι αυτό και το έργο ξεκινά με την παράθεση των κανόνων του Ντάρμα. Όπως κάθε ανθρώπινη πράξη έτσι και η σεξουαλική υπόκεινται σε κανόνες  και τεχνικές.